ก้านกล้วย 2

ก้านกล้วย 2 เป็นภาพยนตร์แอนิเมชันสามมิติประเภทอิงประวัติศาสตร์แนวจินตนิมิต, ผจญภัยของไทยที่ออกฉายในปี พ.ศ. 2552 นับเป็นภาพยนตร์ภาคต่อของ ก้านกล้วย ที่ออกฉายใน พ.ศ. 2549 ภาพยนตร์เรื่องนี้กำกับโดยทวีลาภ ศรีวุฒิวงศ์ ผลิตและจัดจำหน่ายโดยกันตนาแอนิเมชัน มีเพลงประกอบภาพยนตร์ชื่อว่า "ทางที่ต้องเดิน" ขับร้องโดยอรรถพร ธีมากร ภาพยนตร์เรื่องนี้เป็นการเล่าเรื่องราวต่อจากภาคแรกว่า หลังจากสงครามยุทธหัตถี ก้านกล้วยและชบาแก้ว ได้ให้กำเนิดลูกแฝดชื่อ "ต้นอ้อ" กับ "กอแก้ว" แต่ลูกช้างแฝดนั้นถูกทหารหงสาวดีจับไปเป็นเครื่องเซ่นสังเวย ทำให้ก้านกล้วยต้องตัดสินใจเลือกทางเดินระหว่างครอบครัวกับประเทศชาติบ้านเมือง เนื้อเรื่องบางส่วนสร้างจากเหตุการณ์ในประวัติศาสตร์ไทย คือเหตุการณ์ที่สมเด็จพระนเรศวรมหาราชยกทัพเข้าตีกรุงหงสาวดีเมื่อปี พ.ศ. 2138 ภาพยนตร์เรื่องนี้ใช้งบประมาณในการสร้าง 120 ล้านบาท แต่ทำรายได้เพียง 79 ล้านบาท
ถึงแม้ภาพยนตร์เรื่องนี้จะเป็นภาพยนตร์ที่สร้างจากประวัติศาสตร์ไทยเช่นเดียวกับภาพยนตร์ภาคแรก แต่ก็มีข้อแตกต่างกันคือ ภาพยนตร์ภาคแรกนั้น จะสื่อให้เห็นถึงธรรมชาติอันสวยงามและวัฒนธรรมความเป็นอยู่ของคนไทยสมัยอยุธยา และยังเน้นเรื่องราวประวัติศาสตร์เป็นอย่างมาก ส่วนภาพยนตร์ภาคนี้จะเป็นแนวแฟนตาซี เพื่อให้มีความสนุกสนามบันเทิงมากขึ้น เช่น มีตัวละครพ่อมดร้าย ผีดิบ เวทมนตร์ และภูตผีวิญญาณ และไม่ค่อยเน้นเนื้อหาในประวัติศาสตร์ นอกจากนี้ ภาพยนตร์เรื่องนี้ยังมีเนื้อหาเกี่ยวกับไสยศาสตร์และมนตร์ดำอีกด้วย
ภาพยนตร์มีเพลงประกอบชื่อว่า "ทางที่ต้องเดิน" ขับร้องโดย อรรถพร ธีมากร ผู้พากย์เสียงก้านกล้วยซึ่งเป็นตัวละครหลักของภาพยนตร์ เพลงนี้แต่งโดยคงเดช จาตุรันต์รัศมี และมิวสิกวิดีโอกำกับโดยปวีณ ภูริจิตปัญญา
== เนื้อเรื่อง ==
หลังจากสงครามยุทธหัตถี ความขัดแย้งระหว่างกรุงศรีอยุธยากับกรุงหงสาวดีก็ยังไม่จบสิ้น เนื่องจากพระเจ้านันทบุเรง พระมหากษัตริย์พม่า ทรงคับแค้นพระทัยที่มังกยอชวา พระราชโอรสของพระองค์สิ้นพระชนม์ด้วยน้ำมือของสมเด็จพระนเรศวรมหาราช จึงทรงส่งทหารมาตีกรุงศรีอยุธยาอยู่บ่อยครั้ง ก้านกล้วย หรือ เจ้าพระยาปราบหงสาวดี ต้องออกรบบ่อยครั้ง จึงไม่มีเวลาใช้ชีวิตอยู่กับครอบครัวมากนัก ชบาแก้ว ภรรยาของเขาน้อยใจ จึงหนีเขาไปคลอดลูกที่หมู่บ้านหินขาว
สองปีผ่านมา จิ๊ดริด นกพิราบสื่อสารแห่งกองทัพอยุธยา มาแจ้งแก่ก้านกล้วยว่า ชบาแก้วได้คลอดลูกแฝด ชื่อ "ต้นอ้อ" กับ "กอแก้ว" ก้านกล้วยจึงคิดว่า ลูกคงคิดไม่ออก ว่าพ่อหน้าตาเป็นยังไง วันหนึ่ง ทหารพม่ายกพวกมาตีหมู่บ้านหินขาว ใช้ไฟเผาบ้านเมือง แสงดา แม่ของก้านกล้วย เสียชีวิตเนื่องจากสละชีวิตตนช่วยลูกช้างแฝดจากไฟไหม้ ส่วนชบาแก้วและลูกช้างแฝดถูกจับไปเป็นเชลยของหงสาวดี เมื่อจิ๊ดริดรุดมาแถลงเรื่องนี้แก่ก้านกล้วยซึ่งกำลังเตรียมพร้อมทำสงคราม ก้านกล้วยจึงเสียใจมาก หนีทัพสู่กรุงหงสาวดี เพื่อช่วยเหลือชบาแก้วและลูกแฝดกลับมา
เมื่อมาถึงกรุงหงสาวดี ก้านกล้วยได้แอบลอบเข้าไปในพระราชวังกัมโพชธานี อันเป็นที่กักขังลูกช้างแฝด ไว้สำหรับเป็นเครื่องเซ่นสังเวยในพิธีบูชาสวรรค์ในอีกไม่ช้า ก้านกล้วยช่วยลูกแฝดของเขาออกมาได้ แต่ก็ถูกทหารจับตัวไว้ แล้วใช้เป็นเครื่องสังเวยเช่นกัน ในพิธีบูชาสวรรค์ ทหารได้อัญเชิญเครื่องสังเวยขึ้นแก่พระเจ้าแผ่นดิน ก้านกล้วยได้ทำลายกรงและกำลังจะช่วยลูกแฝด แต่ถูกขัดขวางโดย งานิล ช้างศึกนำทัพหงสาวดีผู้แข็งแกร่งและโหดร้าย งานิลเผยว่าตนเป็นลูกชายของงวงแดง ช้างศึกที่ถูกก้านกล้วยฆ่าตายเมื่อครั้งสงครามยุทธหัตถี ด้วยความแค้น งานิลจึงสาบานว่าจะสังหารก้านกล้วยให้จงได้ เพื่อล้างแค้นแก่บิดา ขณะที่ก้านกล้วยและงานิลต่อสู้กันอย่างดุเดือด ก้านกล้วยได้ใช้ไหวพริบทำให้งาของงานิลปักติดกับเสาบูชา ก้านกล้วยช่วยลูกแฝดของเขาและพาหนีไปได้ ส่วนงานิลถูกระเบิดที่ทหารเสืออยุธยานำมาดักไว้ถึงแก่ชีวิต ก้านกล้วยและทหารเสืออยุธยาได้ช่วยเหล่าเชลยชาวไทยทั้งหมด รวมถึงชบาแก้วออกมาจากกรุงหงสาวดีได้สำเร็จ
ก้านกล้วยถูกตัดสินประหารชีวิต ข้อหาหนีทัพในยามศึกสงคราม แต่ก่อนที่จะถูกสำเร็จโทษ อองสา มหาอำมาตย์แห่งหงสาวดี ซึ่งหมายจะยึดครองอาณาจักรอยุธยา ได้ใช้เวทมนตร์ปลุกเหล่าทหารพม่าที่เสียชีวิตในสงคราม ขึ้นมาในร่างผีดิบ ก้านกล้วยและสมเด็จพระนเรศวรมหาราชทรงร่วมแรงร่วมใจกันอีกครั้ง ฝ่ากองทัพหงสาวดีมาได้จนถึงภูเขาสูง งานิลซึ่งถูกอองสาเรียกมาในร่างผีดิบได้เข้าโจมตีก้านกล้วย ก้านกล้วยซึ่งพละกำลังน้อยกว่ามากจึงมิสามารถต่อกรกับงานิลได้เลย ในขณะที่งานิลพยายามทำร้ายชบาแก้วและลูกช้างแฝด ก้านกล้วยก็เข้ามาช่วยไว้โดยฉับพลัน ก้านกล้วยถูกงาของงานิลแทงสลบไป ขณะนั้น สมเด็จพระนเรศวรมหาราชทรงปีนเขาขึ้นและทรงใช้พระแสงดาบแทงเข้าที่ไม้เท้ากายสิทธิ์ของอองสา อันเป็นจุดกำเนิดเวทมนตร์ของเขา เหล่าผีดิบรวมถึงงานิลจึงสลายเป็นควันไป แต่ก่อนจะสลายไปนั้น งานิลได้คิดว่า เขาได้สังหารก้านกล้วยเพื่อชำระแค้นให้พ่อสำเร็จแล้ว ส่วนอองสาถูกวิญญาณทหารที่ตนเรียกขึ้นมาเข้ารุมทำร้ายจนสิ้นชีวิตไป
หลังจากสงครามครั้งนี้ ก้านกล้วยซึ่งสลบอยู่ เขาได้พบเจอกับภูผา พ่อของเขาตามที่ปรารถนา พร้อมด้วย แสงดา แม่ของเขา ขณะนั้น ลูกช้างแฝดก็เรียกเขาอย่างเต็มใจว่า "พ่อ" โดยที่ชบาแก้วกำลังร้องไห้เสียใจคิดว่าก้านกล้วยเสียชีวิตแล้ว ฉับพลัน ก้านกล้วยตื่นขึ้นเพื่อกลับมาหาครอบครัวอีกครั้ง สมเด็จพระนเรศวรมหาราชทรงอภัยโทษแก่ก้านกล้วยและทรงแต่งตั้งให้เขากลับมาเป็น "เจ้าพระยาปราบหงสาวดี" ช้างทรงคู่บารมีของพระองค์ตามเดิม ครั้นแล้ว กรุงศรีอยุธยาก็อยู่กันอย่างสงบสุข ไม่ถูกพม่ารุกรานอีกเป็นเวลานับร้อยปี ส่วนก้านกล้วยและครอบครัวก็อาศัยอยู่ร่วมกันอย่างมีความสุขตลอดไป
== งานพากย์ ==
== ข้อแตกต่างระหว่างภาพยนตร์กับประวัติศาสตร์ ==
- ตัวละครท่านมหาอำมาตย์อองสา ไม่มีตัวตนจริง และมิได้มีอำมาตย์พม่าคนไหนมีวิชาทางไสยศาสตร์เลย แต่คนสนิทของพระเจ้านันทบุเรง คือพญาแก่นท้าว ซึ่งก็ไม่ได้เป็นหมอผีหรือมีวิชาเวทย์ใดๆ เลย
- ในประวัติศาสตร์ไม่ได้กล่าวว่าพระเจ้านันทบุเรงทรงมีพระคชาธารคู่พระทัย แต่ในภาพยนตร์กลับมีพระคชาธารคู่พระทัยนามว่า "พลายงานิล" ซึ่งเป็นลูกชายของพลายงวงแดงหรือพลายพัทธกอ และในประวัติศาสตร์ก็ไม่ได้กล่าวว่าพลายพัทธกอมีลูก แสดงให้เห็นว่าพลายงานิลนั้นไม่มีตัวตนจริงอย่างแน่นอน
- ในประวัติศาสตร์กล่าวว่า สมเด็จพระนเรศวรมหาราชทรงพระคชาธารนามว่า "เจ้าพระยาปราบหงสาวดี" หรือในภาพยนตร์ว่า "ก้านกล้วย" ในการบุกเข้าตีเมืองหงสาวดีครั้งแรกเมื่อปี พ.ศ. ๒๑๓๘ เพื่อปลดปล่อยเชลย แต่ในภาพยนตร์ก้านกล้วยนั้นได้หนีทัพไปช่วยชีวิตลูกๆ ทำให้สมเด็จพระนเรศวรต้องทรงพระคชาธารของสมเด็จพระเอกาทศรถ ซึ่งมีนามว่า "เจ้าพระยาปราบไตรจักร" หรือ "พลายบุญเรือง"
- ในบันทึกพงศาวดารทั้งของไทยและพม่าไม่มีหลักฐานปรากฏว่าพระสุพรรณกัลยาทรงเป็นมเหสีของพระเจ้านันทบุเรง และประสูติพระโอรส มีเพียงคำบอกเล่าและนิยายอิงประวิติศาสตร์เท่านั้น
- ฉากพิธีบูชาสวรรค์ของหงสาวดีไม่ได้ปรากฏในบันทึกพงศาวดาร และไม่มีแม้แต่คำบอกเล่า
- พระสุพรรณกัลยาถูกพระเจ้านันทบุเรงปลงพระชนม์เมื่อปี พ.ศ. 2135 หลังสงครามยุทธหัตถี โดยพระสุพรรณกัลยามีพระชนมายุได้ 40 พรรษา แต่ในภาพยนตร์เหตุการณ์นี้กลับเกิดขึ้นเมื่อปี พ.ศ. 2138
- เจ้าพระยาปราบหงสาวดีตามความเป็นจริงไม่ได้ปรากฏว่ามีลูกหรือภรรยา
- ตามความเป็นจริงลักไวทำมู (วสันต์) ควรถูกสมเด็จพระนเรศวรมหาราชแทงเสียชีวิตก่อนสงครามยุทธหัตถี แต่ในภาพยนตร์ภาคนี้กลับมาปรากฏตัวหลายฉาก
- ฉากสงครามครั้งกองทัพผีดิบบุกพระนครศรีอยุธยา ไม่ได้มีอยู่จริงทั้งในพงศาวดารและคำบอกเล่า แต่ถูกแต่งเพิ่มขึ้นมาในภาพยนตร์เพื่ออรรถรสเท่านั้น
- งูเห่ายักษ์ปีศาจลูกสมุนของท่านอองสาไม่มีตัวตนจริง
- เจ้าพระยาปราบหงสาวดีเสียชีวิตเมื่อปี พ.ศ. 2139 มิใช่ พ.ศ. 2138 และก็ไม่ได้ฟื้นคืนชีพแบบในภาพยนตร์ แต่ถูกแต่งเพื่ออรรถรส
- คุณตามะหูดและควาญนุควรถูกทหารพม่ายิงตายตั้งแต่สงครามยุทธหัตถีในภาคแรก
- กลุ่มช้างเด็กที่ไปผจญภัยในกรุงหงสาวดีซึ่งมี ดุ๊ยดุ่ย, ส้มจี๊ด, ข้าวเม่า, ใบบอน และกอไผ่ ไม่มีตัวตนอยู่จริง แต่ถูกแต่งขึ้นเพื่อความสนุกสนาน
- ในประวัติศาสตร์หนึ่งในสามทหารเสือต้องมีคนตาบอดหนึ่งคน และถูกประหารชีวิตก่อน พ.ศ. 2138 อีกหนึ่งคน แต่ถูกแต่งให้มีบทบาทในการบุกหงสาวดีเพื่ออรรถรส
== อ้างอิง ==
== แหล่งข้อมูลอื่น ==
เว็บไซต์อย่างเป็นทางการ
ภาพยนตร์แอนิเมชันไทยที่ออกฉายในปี พ.ศ. 2552
ก้านกล้วย
ภาพยนตร์เกี่ยวกับช้าง
ภาพยนตร์ภาคต่อ
ภาพยนตร์ที่มีฉากในจังหวัดพระนครศรีอยุธยา
ภาพยนตร์ที่มีฉากในประเทศพม่า